SKRIFTLIG FORESPØRGSEL E-2744/99

af Emilia Müller (PPE-DE) til Kommissionen

(18. januar 2000)

Om: Phare- og Interreg II-midler til Den Tjekkiske Republik

Hvorledes er midler fra Phare- og Interreg II-programmerne blevet anvendt på miljøet i Den Tjekkiske Republik?

Til hvilke projekter og i hvilken størrelsesorden er der ydet støtte?

Svar afgivet på Kommissionens vegne af Günter Verheugen

(25. februar 2000)

Der er i Den Tjekkiske Republik ydet PHARE-støtte på miljøområdet inden for rammerne af nationale programmer. I 1990-1991 blev der gennemført projekter for at forbedre forståelsen for miljøspørgsmål med særlig vægt på de umiddelbare behov for at forbedre kvaliteten inden for sektorerne luft, vand, affald, energi og sundhed (21 mio. EUR). Via en lånefacilitet for miljøprojekter blev der i 1996 ydet støtte til miljøbeskyttelsesprojekter inden for små og mellemstore virksomheder (SMV)(5 mio. EUR). I 1997 blev der ydet støtte til forbedring af de regulerende organers miljøforvaltningskapacitet (2 mio. EUR). I 1998 blev der ydet støtte til forbedring af institutionernes og de regulerende myndigheders kapacitet inden for miljøsektoren samt til gennemførelses- og investeringsstrategier for Fællesskabets luft- og affaldsdirektiver (1,15 mio. EUR). I 1999 blev der ydet støtte til harmonisering af den tjekkiske miljølovgivning på området for beskyttelse mod vandforurening (1 mio. EUR).

Der blev også ydet støtte gennem grænseoverskridende samarbejdsprogrammer(CBC). Inden for rammerne af det grænseoverskridende samarbejde med Østrig blev der i perioden mellem 1995 og 1998 finansieret 15 projekter med vægt på en forbedring af vandkvaliteten (11 mio. EUR). Programmet for 1999 omfatter et projekt til forbedring af et spildevandsanlæg i grænseregionen (3,55 mio. EUR). Miljøforbedringsprojekter kan ligeledes finansieres via den fælles fond for mindre projekter (indtil 300 000 EUR) inden for rammerne af dette program. Inden for rammerne af det grænseoverskridende samarbejde med Tyskland blev der i perioden mellem 1994 og 1997 ydet støtte til forbedring af den kommunale infrastruktur, navnlig indførelsen af naturgas, med 14 mio. EUR til 13 projekter. Via 1998-programmet ydes der støtte til en genplantningsfond (2,5 mio. EUR), og i 1999 blev der ydet støtte til anlæggelsen af et naturgasnet i grænseområdet Nisa (3,1 mio. EUR), en fond til formindskelse af luftforurening (0,45 mio. EUR), projekter til forbedring af kloaksystemer og spildevandsanlæg (5,94 mio. EUR) samt en fælles fond for mindre projekter. I 1999 blev der også etableret grænseoverskridende programmer med Polen og Slovakiet. Begge programmer omfatter fælles fonde for mindre projekter med henblik på finansiering af miljøprojekter. I programmet for Slovakiet er der ligeledes afsat 1,75 mio. EUR til et spildevandsprojekt i grænseområdet.

Inden for rammerne af storinfrastrukturfacilitet fra 1999 blev der ydet et tilskud på 14,2 mio. EUR til et kommunalt vandprojekt i Brno. Et yderligere beløb på 2,2 mio. EUR blev ydet til forberedelse af en række projekter, som fra 2000 og fremover skal finansieres via det strukturpolitiske førtiltrædelsesinstrument (ISPA).

Den Tjekkiske Republik kommer ikke i betragtning til støtte inden for rammerne af Interreg II, da dette fællesskabsinitiativ udelukkende er rettet mod finansieringen af udgifter inden for medlemsstaterne. Foranstaltninger, der finansieres via dette initiativ, er nært koordineret med PHARE-aktiviteterne. Den Tjekkiske Republik får derfor indirekte fordele af foranstaltningerne inden for rammerne af Intereg II på den tyske eller østrigske side af grænsen, f.eks. ved formindskelse af forureningen af floder, skove eller luft.

Endelig har Den Tjekkiske Republik modtaget støtte inden for rammerne af forskellige flerlandeprogrammer på miljøområdet, navnlig projekter for den sorte trekant, der især er koncentreret om mindre demonstrationsprojekter, som tager sigte på at forbedre miljøet i den tjekkiske og polske del af den sorte trekant.